Exposició 'Joguets i escriptors'
2025-02-15 - 2025-05-18 | Fundació Palau
Inauguració: dissabte 15 de febrer a les 12.30h.
‘Joguets i escriptors’ combina clàssics de la literatura catalana i joguets del Museu del Joguet de Catalunya-Figueres. És una exposició visualment molt atractiva, amb reproduccions en gran format de les joguines, acompanyades de textos breus, suggeridors.
Mercè Rodoreda parla de les nines trencades; Josep M. de Sagarra, de les pilotes de reglament; el cartellista Carles Fontserè, dels cotxes Bugatti de llauna i de pedals; Anna Murià, dels Reis d’Orient en els anys de la República, Francesc Trabal, de les baldufes… Mitjançant aquest joc d’associacions s’exploren diversos temes al voltant dels joguets: la creació de mons imaginaris, la imitació del món dels grans, la resistència davant dels rols de gènere imposats pel costum. L’exposició és en ella mateixa un joc: sorprenent, divertida i evocadora.
Comissariada per l’escriptor Julià Guillamon i amb disseny d’Àngel Uzkiano, ha estat produïda pel Museu del Joguet de Catalunya-Figueres, en col·laboració amb Biblioteques de Barcelona.

Exposició 'Neus Dalmau i Corominas. La Força Verdaguer'
2025-05-17 - 2025-10-19
Inauguració: dissabte 17 de maig a les 12h.
Neus Dalmau i Corominas (Barcelona, 1960) és, segons la seva pròpia definició, una artista «pluritot», de trajectòria múltiple i difícil d’encabir en cap disciplina. La seva activitat arrenca a finals dels anys 70 en una Barcelona efervescent i contradictòria, i creix i es trena i es ramifica amb una actitud vital marcada per la dissidència respecte de la indústria cultural llavors incipient.
La celebració del centenari de la mort de Jacint Verdaguer, el 2002, coincideix amb un moment d’eclosió personal que s’expressa en múltiples performances individuals i col·lectives que la duen, a poc a poc però a batzegades, a reformular la seva relació amb el fet artístic, i a plantejar la seva activitat en termes màgics i reparadors, engegant una cadena de significacions que s’allarga fins avui.
El 2022 presenta la maqueta del llibre Exorcisme. Història d’una pintura i el curtmetratge L’Àngel de Lloret, dos projectes singulars que dibuixen els eixos bàsics de «La Força Verdaguer», exposició en què l’artista ressegueix la seva trajectòria.
Exposició comissariada per Joan Puigdefàbrega.

MÍNIM MÓN, TEATRE DE TITELLES
2025-05-18 11:30 (Europe/Madrid)
Mínim Món és un espectacle de titelles per a nens i nenes a partir de cinc anys i per adults. La història que explica es refereix a les coses grans i a les coses petites, així com a les seves semblances. S’utilitzen tècniques d’ombres, marionetes activades amb varetes i animació d’objectes. La il·luminació és diversa i suggerent. En alguns casos es combina amb utillatges i produeix il·lusions visuals prou sorprenents. La música i els efectes de so participen en la creació d’ambients i accentuen les qualitats estètiques del conjunt. A càrrec de Tomàs Bel de la companyia Una.
Dos passis: 11:30h i a les 12:30h (grups màxim per torn de 15 persones)
Durada de cada passi: 26 minuts
Aforament limitat. Accés lliure. Cal inscripció prèvia per cada passi a fp.info@fundaciopalau.cat o al 93 791 35 93

ART, VINS I POEMES AMB JOSEP PALAU I FABRE
2025-05-18 12:00
Amb motiu de la celebració del Dia Internacional dels Museus us proposem un tast de vins de la D.O. Alella, tot visitant la col·lecció permanent de la Fundació Palau i escoltant els versos de l’autor. Ens acompanyaran Montse Serra, editora de Vibop i Anna Maluquer, directora de la Fundació Palau.
Activitat de pagament. Aforament limitat. Cal reserva prèvia al 93 791 35 93 o a fp.info@fundaciopalau.cat.
Preu per persona: 8€ (descomptes amb el Carnet de Biblioteques i gratuït pels Amics de la Fundació Palau).
